
Η νέα BMW M3 Sedan.
Περιληπτική Περιγραφή. 
•
Δεύτερη έκδοση αμαξώματος της νέας BMW M3. Μοντέλο Sedan υψηλών επιδόσεων από τη BMW M GmbH με μοναδική σχεδίαση και τεχνολογία, βασισμένη στη BMW Σειρά 3 Sedan.

•
Η μοναδική BMW M3 με την ανώτερη δυναμική συμπεριφορά, την έξοχη αισθητική και το υψηλό πρότυπο καθημερινής οδηγικής ποιότητας τώρα στη μορφή του τετράθυρου sedan: Εξαιρετικό ατομικό στυλ που διασφαλίζεται από μία αξιόπιστη φιλοσοφία υψηλών επιδόσεων σε συνδυασμό με πρόσθετη λειτουργικότητα, πέντε καθίσματα, άνετη πρόσβαση στο πίσω τμήμα.

•
Η BMW M3 Sedan αντλεί ισχύ από το νέο V8 4.0-λίτρων της BMW που παράγει μέγιστη ισχύ 309 kW/420 hp και μέγιστη ροπή 400 Nm στις 3900 rpm. Οι μέγιστες στροφές του κινητήρα φτάνουν τις 8400 rpm, ενώ διασφαλίζεται άριστη ισχύς και επιδόσεις σε όλη την κλίμακα στροφών. 

•
Πολλαπλές πεταλούδες γκαζιού, μεταβλητός χρονισμός εκκεντροφόρων double-VANOS, Ανάκτηση Ενέργειας μέσω Πέδησης - Brake Energy Regeneration, κινητήρας 15 kg ελαφρύτερος από τον εξακύλινδρο του προηγούμενου μοντέλου.

•
Επιτάχυνση 0 - 100 km/h σε 4.9 δευτερόλεπτα, τελική ταχύτητα 250 km/h  (με ηλεκτρονικό κόφτη), μέση κατανάλωση στον Ευρωπαϊκό κύκλο δοκιμών 12.4 lit./100 km.

•
Μηχανικό εξατάχυτο κιβώτιο με ενσωματωμένο σύστημα ψύξης βαλβολίνης ανάλογα με τη θερμοκρασία, συμπλέκτης δύο δίσκων βελτιστοποιημένης μάζας. 

•
MDrive για ρύθμιση και ανάκτηση των επιλογών του οδηγού στις χαρτογραφήσεις κινητήρα, ανάρτησης και DSC, αλλά και του Servotronic.

•
Νέο πλαίσιο και ανάρτηση με ειδικά, βελτιστοποιημένου βάρους εξαρτήματα καθώς και κινηματική (γεωμετρία) άξονα BMW M για μία πολύ δυναμική οδηγική εμπειρία, χρήση συνδέσμων ελέγχου σύγκλισης από σφυρήλατο αλουμίνιο, σύστημα πέδησης με συνθετικά δισκόφρενα υψηλής απόδοσης, προαιρετικό EDC Electronic Damper Control με δυνατότητα επιλογής από τρεις χαρτογραφήσεις απόσβεσης. 

•
Γνήσια σχεδίαση BMW M που τονίζει τη σπορ αισθητική του μοντέλου, αλουμινένιο καπό κινητήρα με εντυπωσιακό κεντρικό ‘θόλο’ - σαν αναμφισβήτητο δείγμα ανώτερης ισχύος, χαρακτηριστικό εμπρός τμήμα με μεγάλους αεραγωγούς, και προτεταμένους θόλους τροχών. 

•
‘Βράγχια’ στα εμπρός πλαϊνά πάνελ, μαρσπιέ Μ ακόμα πιο έντονα προς το πίσω τμήμα του αυτοκινήτου ώστε να υπογραμμίζουν τη φιλοσοφία της πίσω κίνησης, διακριτικό σπόιλερ που μειώνει τις δυνάμεις άνωσης στον πίσω άξονα, διπλές απολήξεις εξαγωγής, σήμα κατατεθέν της BMW M.

•
BMW M3 Sedan με αισθητική εμπρός τμήματος που εναρμονίζεται με το μοντέλο Coupé δηλώνοντας την ιδιαίτερη εμφάνιση και τις υψηλές επιδόσεις της BMW M3. Μαρσπιέ, ‘βράγχια’ και πίσω αεροτομή σε μοναδική σχεδίαση με κύριο χαρακτηριστικό την κομψότητα – σήμα κατατεθέν μιας BMW sedan. 

•
Δομή αμαξώματος με εξαιρετικά υψηλή στρεπτική ακαμψία και αντοχή: 
συνολική προστασία επιβατών που αντανακλά τα πολύ απαιτητικά πρότυπα ασφαλείας του BMW Group: έξι αερόσακοι, ζώνες ασφαλείας τριών σημείων σε όλα τα καθίσματα, προεντατήρες ζωνών ασφαλείας, περιοριστές φορτίου και κεντρικά ηλεκτρονικά συστήματα ασφαλείας για κατάλληλο έλεγχο και διαχείριση των συστημάτων συγκράτησης του αυτοκινήτου, όλα στάνταρ: διπλοί προβολείς bi-xenon προσφέρονται στάνταρ, προαιρετικοί Προσαρμοζόμενοι Προβολείς - Adaptive Headlights. 

•
Εσωτερικό υψηλής ποιότητας και ανώτερης σχεδίασης με ευρεία ποικιλία επιλογών εξατομίκευσης: πρωτοποριακή φιλοσοφία χρωμάτων και υλικών, πέντε καθίσματα, BMW Individual High End Audio System με ενισχυτή 9-καναλιών και 16 ηχεία υψηλής απόδοσης προαιρετικά, αποκλειστική βαφή και εκδόσεις εξοπλισμού που υπογραμμίζουν τον αποκλειστικό χαρακτήρα της νέας BMW M3 Sedan.

Κορυφαίος Αθλητής με Ατομικά Χαρακτηριστικά: Η νέα BMW M3 Sedan.

Η νέα BMW M3 Coupé προσφέρει μοναδική ισχύ και επιδόσεις σε συνδυασμό με έξοχη δυναμική συμπεριφορά, σχεδόν απεριόριστη ισχύ από το  νέο V8 κινητήρα, και εντυπωσιακή εμφάνιση βασισμένη στη σπορ BMW Σειρά 3 Coupé, που έχει ήδη κερδίσει πολλά βραβεία και διακρίσεις.

Επομένως, η υπεροχή που προσφέρει αυτό το νέο σπορ μοντέλο υψηλών επιδόσεων της BMW M, τόσο στην πίστα όσο και σε καθημερινές συνθήκες οδήγησης, δεν αφήνει καμία επιθυμία ανεκπλήρωτη. Αλλά μία ακόμα θέση στην πρώτη σειρά περιμένει έναν ακόμα κορυφαίο αθλητή: τη BMW M3 Sedan.

Δίπλα στο σπορ, κομψό Coupé, η BMW M GmbH λανσάρει τώρα την τετράθυρη εκδοχή της BMW M3 με την ίδια τεχνολογία παραγωγής/ μετάδοσης ισχύος, η οποία δημιουργήθηκε σαν ένα νέο μοντέλο εξ αρχής –ένα αυτοκίνητο με όλα τα ιδιαίτερα γνωρίσματα μιας BMW M, και παράλληλα με τη δική του προσωπικότητα.

Η BMW M3 Sedan είναι ένα αυτοκίνητο υψηλών επιδόσεων, το οποίο σχεδιαστικά και λειτουργικά, θέτει νέα πρότυπα, παραμένοντας πρωτίστως μία BMW M3 σε χαρακτήρα – ένα μοντέλο που προορίζεται να μεταφέρει την πιο απαιτητική αγωνιστική τεχνολογία στην καθημερινότητα, προσφέροντας μία μοναδική, Γνήσια Οδηγική Απόλαυση.

Δεκατρία χρόνια μετά το λανσάρισμα της πρώτης BMW M3 Sedan, το μοντέλο Coupé για μία φορά ακόμα αποκτά τετράθυρο ‘αδερφάκι’ – μία έκδοση η οποία απευθύνεται κυρίως στους οπαδούς των σπορ αυτοκινήτων υψηλών επιδόσεων που δίνουν μεγάλη σημασία στις καθημερινές οδηγικές αρετές και στην πρακτικότητα.

Πραγματικά, όλα τα μοντέλα της BMW M GmbH είναι το αποτέλεσμα τεράστιας εμπειρίας στο χώρο του μηχανοκίνητου αθλητισμού και προσφέρουν μοναδική οδηγική απόλαυση στο δρόμο. Αυτή η ανώτερη δυναμική συμπεριφορά βασίζεται στην τεχνολογία παραγωγής/μετάδοσης και ανάρτησης που εξελίχθηκε στα πλαίσια μιας αγωνιστικής τεχνογνωσίας, προσφέροντας αρετές, τις οποίες ο οδηγός και οι επιβάτες θα απολαύσουν σε κάθε ταξίδι. 
Τα συναρπαστικά προϊόντα που δημιουργούνται προσφέρονται σε μία μεγάλη ποικιλία κατηγοριών οχημάτων και εκδόσεων αμαξωμάτων, όπως αποδεικνύεται, για παράδειγμα, από την επιτυχία της BMW M5 Sedan.

Τώρα η BMW M3 Sedan προσφέρει, ομοίως, ανέσεις grand touring για μέχρι πέντε επιβάτες, με τις πίσω πόρτες να διευκολύνουν την πρόσβαση στα πίσω καθίσματα. Επομένως, από σήμερα, ο οδηγός που ενδιαφέρεται σημαντικά για την ευεξία και καλή διάθεση των συνεπιβατών του, έχει κάθε λόγο να επιλέγει το σπορ ταμπεραμέντο μιας BMW M3.

Η BMW M3 Sedan οφείλει τον έξοχο δυναμισμό της στο νέο, οκτακύλινδρο κινητήρα, ο οποίος, και μόνο λόγω υψηλόστροφης φιλοσοφίας, κουβαλά DNA της σημερινής μονάδας της BMW Sauber F1.

Εφαρμόζοντας αυτή την αρχή που είναι χαρακτηριστική των κινητήρων BMW M, ο V8, με κυβισμό 3999 κυβικών εκατοστών, παράγει μέγιστη ισχύ 309 kW/420 hp. 

Η μέγιστη ροπή των 400 Nm είναι εξίσου εντυπωσιακή, όπως και οι μέγιστες στροφές του κινητήρα που φτάνουν στις 8400 rpm.

Ίσως το πιο αξιοσημείωτο πλεονέκτημα του νέου μοντέλου είναι ότι τα εκπληκτικά αποθέματα ισχύος και ροπής του πηγαίνουν στους πίσω τροχούς της BMW M3 Sedan μέσω του Μεταβλητού Μπλοκέ Διαφορικού Μ - Variable M Differential Lock: Η νέα BMW M3 Sedan προσφέρει όχι μόνο συναρπαστική επιτάχυνση, αλλά και τεράστια, συνεχή ελκτική πρόσφυση με στόχο τις υποδειγματικές επιδόσεις. Η επιτάχυνση στα 100 km/h απαιτεί 4.9 δευτερόλεπτα και συνεχίζεται με τον ίδιο δυναμισμό μέχρι την τελική ταχύτητα των 250 km/h, όπου παρεμβαίνει ο ηλεκτρονικός κόφτης.
Και στο τετράθυρο μοντέλο: τεχνογνωσία από το μηχανοκίνητο αθλητισμό και μοναδική σχεδίαση.

Στην προϊοντική γκάμα της BMW M GmbH, η BMW M3 ήταν ανέκαθεν το μοντέλο που συνδεόταν άμεσα με το μηχανοκίνητο αθλητισμό, απλά και μόνο λόγω του DNA του. Αυτό ήταν κάτι που ίσχυε από την αρχή, στην πρώτη έκδοση της BMW M3 η οποία λανσαρίστηκε το 1986, μετά συνεχίστηκε στις δύο επόμενες γενιές μοντέλων και τώρα εκφράζεται με την ίδια σαφήνεια στην έκδοση 2007 της BMW M3.

Επομένως, σε οποιαδήποτε άμεση σύγκριση καθαρόαιμων σπορ αυτοκινήτων κλασικού στυλ, η BMW M3 είναι πάντα ένας από τους κορυφαίους διεκδικητές της pole position.

Ενώ η εξέλιξη της πιο πρόσφατης γενιάς της τετράθυρης BMW M3 βασίστηκε στη BMW Σειρά 3 Sedan, αυτό το νέο μοντέλο διαφέρει ουσιαστικά από το ‘απλό’ Sedan σε εμφάνιση αλλά και σε τεχνικά χαρακτηριστικά. Εκτός από τη μοναδική σχεδίαση και τεχνολογία κινητήρα/πλαισίου που διαμορφώθηκαν για ακριβείς, κορυφαίες επιδόσεις, η μηχανολογία ελαφρού βάρους ήταν πρωταρχική προτεραιότητα για τους μηχανικούς της BMW M στη φάση δημιουργίας του νέου αυτοκινήτου. Πραγματικά, εφαρμόζοντας μία έξυπνη τεχνολογία ελαφρού βάρους από την αρχή, οι ειδικοί της BMW M έχουν μειώσει την αναλογία ισχύος/βάρους του αυτοκινήτου σε μόλις  3.8 kg/hp. 

Εκτός από τη βασική δομή του πλαισίου, μόνον οι πόρτες, η οροφή, το πορτμπαγκάζ και τα πίσω φώτα προέρχονται από το αμάξωμα της  ‘απλής’ BMW Σειράς 3 Sedan. Με άλλα λόγια, ο αριθμός των εξαρτημάτων του αμαξώματος που δημιουργήθηκαν εξ αρχής είναι ανάλογος με της BMW M3 Coupé, η οποία μοιράζεται το ίδιο εντυπωσιακό και χαρακτηριστικό εμπρός τμήμα με το μοντέλο Sedan.

Το Sedan είναι άμεσα αναγνωρίσιμο σαν μία BMW M3, όχι μόνον από το καπό του κινητήρα με τον εντυπωσιακό κεντρικό θόλο και τα δύο ανοίγματα στο πλάι, αλλά και από τα νέας σχεδίασης, λειτουργικά εμπρός και πίσω σπόιλερ, τα λεγόμενα‘βράγχια’στα εμπρός πλαϊνά πάνελ που έχουν προσαρμοστεί επίσης στο Sedan, τα μαρσπιέ, τους εξωτερικούς καθρέπτες και τις ζάντες αλουμινίου σε κλασική σχεδίαση BMW M.

Το εξωτερικό είναι παράλληλα σπορ και καλαίσθητο, υπογραμμίζοντας το σπορ ταμπεραμέντο του αυτοκινήτου. Τέλος, η πλούσια γκάμα αποχρώσεων αμαξώματος χαρίζει σε όλους τους πελάτες μοναδική ελευθερία επιλογών με τη νέα M3 Sedan να διατίθεται όχι μόνο σε τέσσερις χρωματικές προτάσεις αποκλειστικές για BMW M, αλλά και πολλά άλλα χρώματα και διαφορετικές αποχρώσεις.
Εσωτερικό: μέγιστη οδηγική απόλαυση για πέντε.

Το εσωτερικό έχει σχεδιαστεί για να προσφέρει επίσης στους επιβάτες μέγιστη οδηγική απόλαυση σε ένα όμορφο περιβάλλον, προσαρμοσμένο στα ατομικά γούστα και τις απαιτήσεις τους. Ο οδηγός ωφελείται ιδιαίτερα, καθώς όλα τα όργανα και χειριστήρια είναι διατεταγμένα για ένα ενεργό στυλ οδήγησης και μπορεί να απολαμβάνει τις έξοχες επιδόσεις της νέας BMW M3 Sedan.

Το cockpit της νέας M3 Sedan χαρακτηρίζεται από τα διπλά όργανα που είναι σήμα κατατεθέν της BMW M με το λευκό φωτισμό τους και τις κόκκινες βελόνες, το δερμάτινο τιμόνι M και τη νέας σχεδίασης κεντρική κονσόλα. Οι διακοσμητικές λωρίδες στα μαρσπιέ φέρουν περήφανα το λογότυπο BMW M3 μπροστά και πίσω, το υποπόδιο για το αριστερό πόδι του οδηγού, ο ειδικός χρωματικός συνδυασμός στο εσωτερικό των θυρών, καθώς και οι διακοσμητικές μπάρες που είναι αποκλειστικές για τη BMW M και κατασκευάζονται από υψηλής ποιότητας υλικά όπως δέρμα σε δομή ανθρακονημάτων ή αλουμίνιο, όλα υπογραμμίζουν τη μοναδικότητα της νέας BMW M3 Sedan.

Όπως στο Coupé, ο οδηγός και ο συνοδηγός απολαμβάνουν όλες τις ανέσεις των σπορ καθισμάτων που προσφέρουν ποικίλες ρυθμίσεις αλλά και ανώτερη πλευρική στήριξη. Ο πάγκος των πίσω καθισμάτων, από την άλλη, που μπορεί να χωράει μέχρι τρεις επιβάτες, προέρχεται από τη BMW Σειρά 3 Sedan, αλλά με το σχέδιο ραφών και το ποιοτικό δέρμα των μοντέλων Μ της μάρκας. 
Η BMW M3 με οκτακύλινδρο κινητήρα για πρώτη φορά.

Μετά από 15 χρόνια η ‘straight-six’ κινητήρια μονάδα των δύο προηγούμενων γενιών της BMW M3 που ανακηρύχτηκε πολλές φορές Κινητήρας της Χρονιάς, δίνει τώρα τη θέση της σε έναν ακόμα πιο προηγμένο διάδοχο, καθώς οι δύο εκδόσεις της BMW M3 χρησιμοποιούν τώρα οκτακύλινδρο κινητήρα για πρώτη φορά.

Και μόνο λόγω προδιαγραφών, αυτή η νέα κινητήρια μονάδα υψηλών επιδόσεων αποδεικνύει σαφέστατα τις έξοχες δυνατότητες του κινητήρα που οι ειδικοί της BMW M GmbH έχουν επιτύχει και στο χώρο του μηχανοκίνητου αθλητισμού. Με κυβισμό 3999 cc, ο νέος V8 παράγει μέγιστη ισχύ 309 kW/420 hp και ροπή 400 Nm στις 3900 rpm. Ίσως ακόμα πιο εντυπωσιακό είναι ότι περίπου το 85% αυτής της μέγιστης ροπής διατίθεται σταθερά σε μια τεράστια κλίμακα εύρους 6500 rpm. 

Το πιο εντυπωσιακό γνώρισμα του οκτακύλινδρου κινητήρα είναι ασφαλώς η υψηλόστροφη φιλοσοφία του, τυπικό χαρακτηριστικό μιας BMW M: Με τον κινητήρα να ανεβάζει μέχρι 8400 στροφές ανά λεπτό, αυτό προσφέρει εμφανώς τεράστια αποθέματα ισχύος και ροπής σε όλες τις στροφές. Αυτή η ισχύς κατανέμεται στους πίσω τροχούς μέσω ενός εξατάχυτου μηχανικού κιβωτίου καθώς ενός νέου διαφορικού, συνδυασμός που επιτυγχάνει ένα πρότυπο επιτάχυνσης με αμεσότητα και διάρκεια που θυμίζει πλήρως εξοπλισμένο αγωνιστικό αυτοκίνητο.

Εκτός από την ειδική ισχύ των 105 hp ανά λίτρο, η μέση κατανάλωση σύμφωνα με τον Ευρωπαϊκό κύκλο δοκιμών των 12.4 lit./100 km, εκφράζει σαφώς τα ανώτερα μηχανολογικά προσόντα των ειδικών εξέλιξης κινητήρων της BMW M GmbH. Πραγματικά, μια τέτοια κατανάλωση επιβεβαιώνει την έξοχη απόδοση της νέας BMW M3 Sedan στον κόσμο των σπορ αυτοκινήτων υψηλών επιδόσεων, κυρίως λαμβάνοντας υπόψη και το διαθέσιμο χώρο μέσα στο αυτοκίνητο.

Ο V8 κινητήρας της νέας BMW M3 είναι μία ελαφριά μονάδα βάρους μόλις 202 kg. Στην πραγματικότητα, είναι περίπου 15 kg ελαφρύτερη από τον εξακύλινδρο του προηγούμενου μοντέλου. 

Παραγωγή εξαρτημάτων με τεχνογνωσία από τη Formula 1.

Το μπλοκ του νέου 8-κύλινδρου κινητήρα προέρχεται από το χυτήριο ελαφρού κράματος της BMW στο Landshut κοντά στο Μόναχο, όπου κατασκευάζονται επίσης τα μπλοκ των κορυφαίων αγωνιστικών εργαλείων με τα οποία συμμετέχει η BMW Sauber στη F1. Ο στροφαλοθάλαμος αποτελείται από ένα ειδικό κράμα αλουμινίου-πυριτίου, καταργώντας την ανάγκη για συμβατικά χιτώνια κυλίνδρων. Αντί αυτών, η κατάλληλη επιφάνεια κυλίνδρου επιτυγχάνεται με απελευθέρωση και έκθεση των σκληρών κρυστάλλων του πυριτίου, ώστε τα έμβολα με την επίστρωση σιδήρου να έρχονται σε άμεση επαφή με τα τοιχώματα των κυλίνδρων χωρίς πρόσθετη επικάλυψη της επιφάνειας τους.

Με τις υψηλές στροφές του κινητήρα και την υψηλή πίεση καύσης, όπως είναι φυσικό, προκαλούνται πολύ υψηλά φορτία στο στροφαλοθάλαμο, ο οποίος φέρει μία ιδιαίτερα συμπαγή και στρεπτικά άκαμπτη πλάκα έδρασης που διασφαλίζει πολύ ακριβή και ομαλή ζυγοστάθμιση του στροφάλου. Ένα ακόμα σημείο είναι ότι ο σφυρήλατος στρόφαλος είναι πολύ άκαμπτος και εξαιρετικά ανθεκτικός στις δυνάμεις κάμψης και στρέψης, αλλά παρόλα αυτά ζυγίζει μόλις 20 kg περίπου.
Διαχείριση βαλβίδων μέσω του double-VANOS που λειτουργεί με χαμηλή πίεση λαδιού.

Ο κινητήρας V8 της νέας BMW M3 Sedan χρησιμοποιεί το σύστημα μεταβλητού χρονισμού εκκεντροφόρων double-VANOS της BMW. Προσφέροντας εξαιρετικά γρήγορο και άμεσης απόκρισης χρονισμό βαλβίδων, η τεχνολογία αυτή μειώνει τις απώλειες του κύκλου πλήρωσης και βελτιώνει την ισχύ, ροπή και απόκριση του κινητήρα στην πορεία, με εξίσου θετικά αποτελέσματα στην οικονομία καυσίμου και τις εκπομπές ρύπων. Μία έκδοση χαμηλής πίεσης του double-VANOS της BMW δημιουργήθηκε ειδικά από τους μηχανικούς της BMW M GmbH για το νέο οκτακύλινδρο κινητήρα που λειτουργεί με κανονική πίεση μέσα στο κύκλωμα λαδιού. 

Μία ξεχωριστή πεταλούδα γκαζιού για κάθε κύλινδρο είναι σπάνιο χαρακτηριστικό ακόμα και για αγωνιστικούς κινητήρες, ώστε να επιτυγχάνονται υψηλές επιδόσεις με άμεση απόκριση στο πεντάλ του γκαζιού σε όλες τις συνθήκες.

Η νέα κινητήρια μονάδα φέρει οκτώ πεταλούδες γκαζιού, μία σε κάθε κύλινδρο. Δύο βηματικοί ηλεκτροκινητήρες κινούν τις τέσσερις πεταλούδες του γκαζιού σε κάθε σειρά κυλίνδρων, επιτυγχάνοντας ευαισθησία στην απόκριση στις χαμηλές ταχύτητες, αλλά και άμεση αντίδραση όποτε ο οδηγός πατά βαθιά το γκάζι για πρόσθετη ισχύ και επιδόσεις.

Μία αντλία ελεγχόμενης παροχής (τύπου κελιού με εκκρεμές ολίσθησης) λιπαίνει αποτελεσματικά τους 8 κυλίνδρους, προσαρμοζόμενη με ακρίβεια στις εκάστοτε ανάγκες του κινητήρα. Η λίπανση μέσω υγρού κάρτερ, που έχει βελτιστοποιηθεί για δυναμική οδήγηση, διασφαλίζει την κατάλληλη λίπανση του κινητήρα και σε ακραίους ελιγμούς φρεναρίσματος, με το σύστημα να προσφέρει δύο κάρτερ λαδιού: ένα μικρό μπροστά από το υποπλαίσιο και ένα μεγάλο αρκετά πιο πίσω. Μία ξεχωριστή αντλία δύο εκκέντρων, αντλεί λάδι από το εμπρός κάρτερ και το διοχετεύει στο πίσω.
Νέα Διαχείριση Κινητήρα και Ανάκτηση Ενέργειας Μέσω Πέδησης - Brake Energy Regeneration.

Η ηλεκτρονική διαχείριση του V8 που συντονίζει όλες τις λειτουργίες του κινητήρα με άριστη απόδοση αντιπροσωπεύει επίσης ένα νέο βήμα προόδου. Αυτός ο ηλεκτρονικός ‘εγκέφαλος’ υποστηρίζει επίσης τις Μ λειτουργίες του συμπλέκτη, του συστήματος διεύθυνσης και των φρένων, και τέλος, η μονάδα ελέγχου του κινητήρα πραγματοποιεί μία ευρεία σειρά διαγνωστικών λειτουργιών εντός του αυτοκινήτου και ελέγχει τις περιφερειακές μονάδες του κινητήρα.

Ένα ιδιαίτερο χαρακτηριστικό της διαχείρισης κινητήρα είναι η τεχνολογία μέτρησης ροής ιόντων που ανιχνεύει την οποιαδήποτε κρουστική καύση του κινητήρα (αυτανάφλεξη) καθώς και τον κίνδυνο ρεταρίσματος ή κακής καύσης στους κυλίνδρους. Αντίθετα με τις συμβατικές μεθόδους, αυτή η λειτουργία παρακολούθησης και ελέγχου εκτελείται ακριβώς εκεί που μπορεί να εμφανιστεί το φαινόμενο, δηλαδή στους θαλάμους καύσης. Για το σκοπό αυτό, το μπουζί σε κάθε κύλινδρο ανιχνεύει και ελέγχει τον κίνδυνο κρουστικής καύσης, παρακολουθώντας ταυτόχρονα την ανάφλεξη και αναγνωρίζοντας το όποιο ρετάρισμα. 

Με άλλα λόγια, το μπουζί λειτουργεί σαν ενεργοποιητής για την ανάφλεξη και σαν αισθητήρας παρακολούθησης της καύσης, συνεπώς, μπορεί να διακρίνει τη διαφορά μεταξύ ρεταρίσματος και κακής καύσης.

Αυτή η διπλή λειτουργία των μπουζί διευκολύνει εμφανώς τις διαγνωστικές διαδικασίες που απαιτούνται στο service και τη συντήρηση.

Η έξυπνη διαχείριση ενέργειας με τη λειτουργία Brake Energy Regeneration αυξάνει τη συνολική απόδοση του V8 στη νέα M3 Sedan, παράγοντας ενέργεια για το ηλεκτρικό δίκτυο του αυτοκινήτου κατά το φρενάρισμα ή το ρολλάρισμα. Αυτό εξυπηρετεί στη φόρτιση της μπαταρίας του αυτοκινήτου, χωρίς περιττές απώλειες της πολύτιμης ενέργειας από την καύσιμη ύλη. 

Όσο ο κινητήρας ‘έλκει’ το αυτοκίνητο, η γεννήτρια είναι συνήθως αποσυνδεδεμένη. Πράγμα που σημαίνει ότι εκτός από την ιδιαίτερα αποδοτική παραγωγή ηλεκτρικής ισχύος, ο οδηγός ωφελείται επίσης από την αυξημένη κινητήρια ισχύ κατά την επιτάχυνση.
Ευρεία χρήση αλουμινίου σε πλαίσιο και αναρτήσεις για ανώτερη οδηγική απόλαυση.  

Διαχωρίζοντας τις δυνάμεις διεύθυνσης και κίνησης στον εμπρός και πίσω άξονα, μία BMW προσφέρει την ιδανική βάση για μία ιδιαίτερα δυναμική οδηγική συμπεριφορά.

Το πλαίσιο και η ανάρτηση της BMW M3 Sedan έχουν εξελιχθεί από την αρχή, ενώ πολλές λεπτομέρειες είναι διαφορετικές σε σχέση με το Coupé για να μπορεί να επιτυγχάνεται η ειδική ισορροπία βάρους του τετράθυρου μοντέλου.

Βασικός στόχος στην εξέλιξη πλαισίου και ανάρτησης του Sedan ήταν - πέρα από τη ρύθμιση όλων των χαρακτηριστικών σύμφωνα με την εξαιρετικά υψηλή κινητήρια ισχύ και με τα φορτία που αντιμετωπίζονται στο δρόμο -  και η μείωση του βάρους σε όλα τα σημεία και αυτός είναι ο λόγος που σχεδόν όλα τα εξαρτήματα του νέου εμπρός άξονα είναι αλουμινένια: Μεταξύ των άλλων, τα ακόμα σκληρότερα γόνατα ελατηρίων, τα ρουλεμάν των βραχιόνων, το υποπολαίσιο, αλλά και ένα πρόσθετο στοιχείο ενίσχυσης που αυξάνει την πλευρική ακαμψία ολόκληρου του εμπρός τμήματος, όλα κατασκευάζονται από αυτό το ελαφρύ υλικό.

Ακόμα και το ισχυρό σύστημα πέδησης με τους συνθετικούς δίσκους, επιτρέπει περαιτέρω μείωση του βάρους έναντι των φρένων του προηγούμενου μοντέλου – επίτευγμα των μηχανικών της BMW M GmbH.

Σχεδόν όλα τα στοιχεία του πίσω άξονα πέντε συνδέσμων είναι νέα ώστε να προσφέρουν νέα κινηματική (γεωμετρία) και χαρακτηριστικά ακαμψίας, ενώ υιοθετούν τεχνολογία ελαφρού βάρους:  Το υποπλαίσιο του πίσω άξονα, οι εγκάρσιοι και ελέγχου σύγκλισης βραχίονες από αλουμίνιο, τα ακραξόνια, τα αλουμινένια αμορτισέρ, έως και την κοίλη αντιστρεπτική δοκό που εδράζεται σε νέες βάσεις. Επίσης, οι διαμήκης βραχίονες εδράζονται πλέον ακόμα πιο χαμηλά.

Το αποτέλεσμα, από άποψης ακαμψίας και βάρους, προσφέρει όλα τα πλεονεκτήματα και ικανοποιεί τις απαιτήσεις που απορρέουν από τη φιλοσοφία της BMW M3 Sedan. Οι αλουμινένιοι σφυρήλατοι σύνδεσμοι, σε συνδυασμό με τα αλουμινένια αμορτισέρ συνεισφέρουν στη μείωση του βάρους έναντι της ‘απλής’ BMW Σειράς 3 Sedan κατά 2.5 kg.

Ο εμπρός και πίσω άξονας φέρουν κοίλες αντιστρεπτικές δοκούς βελτιστοποιημένες ως προς τη λειτουργία και το βάρος τους, ενώ η αλλαγή στη γεωμετρία  – που περιλαμβάνει, μεταξύ άλλων, δύο πρόσθετες διαμήκεις ενισχυτικές μπάρες – προσφέρει κινηματική άξονα άριστα προσαρμοσμένη στη συνολικό χαρακτήρα του αυτοκινήτου, σε συνδυασμό με την ανώτερη ισχύ του κινητήρα και τον εξαιρετικά σπορ χαρακτήρα της BMW M3 από την αρχή. 
Μεταβλητό Μπλοκέ Διαφορικό Μ για άριστη ελκτική πρόσφυση στους πίσω τροχούς.

Η νέα τελική μετάδοση φέρει το Μεταβλητό Μπλοκέ Διαφορικό Μ - Variable M Differential Lock και στη BMW M3 Sedan που παράγει έως και 100% πλήρως μεταβλητή εμπλοκή όποτε χρειάζεται, διασφαλίζοντας βέλτιστη πρόσφυση σε όλες τις οδικές επιφάνειες. 

Το Μεταβλητό Μπλοκέ Διαφορικό Μ - Variable M Differential Lock αντιδρά σε διαφορές στην ταχύτητα μεταξύ του δεξιού και αριστερού πίσω τροχού, συμπληρώνοντας ιδανικά τα πλεονεκτήματα της πίσω κίνησης.

Η νέα BMW M3 προσφέρεται στάνταρ με τροχούς ελαφρού κράματος αλουμινίου σε ειδική σχεδίαση Μ, με ζάντες 8.5 x 18-ιντσών και ελαστικά χαμηλού προφίλ 245/40 μπροστά και ζάντες 9.5 x 18-ιντσών με ελαστικά 265/40 πίσω. 

Το αποτέλεσμα αυτής της ολοκληρωμένης εξέλιξης πλαισίου και ανάρτησης φαίνεται καθαρά και στο χρονόμετρο, με τη νέα BMW M3 Sedan να επιτυγχάνει σχεδόν τους ίδιους χρόνους γύρων με το Coupé στο Nordschleife – το Βόρειο Σιρκουί – του Nürburgring, το φυσικό χώρο σύγκρισης όλων των μοντέλων της BMW M GmbH, χρόνοι πολύ μικρότεροι των προηγούμενων γενιών μοντέλου της BMW M3. 
Servotronic με δύο επιλογές χαρτογράφησης.

Η πίσω κίνηση απαλλάσσει την κρεμαγιέρα της BMW M3 Sedan από αντιδράσεις λόγω της μετάδοσης. Μία ακόμα αναβάθμιση είναι η υδραυλική υποβοήθηση Servotronic που ελέγχει τις δυνάμεις διεύθυνσης ανάλογα με την ταχύτητα του αυτοκινήτου – ενώ με το BMW iDrive επιτρέπει στον οδηγό να επιλέγει και να μεταβάλλει ο ίδιος το βαθμό της υδραυλικής υποβοήθησης. Υπάρχει επίσης η δυνατότητα επιλογής από δύο διαφορετικές χαρτογραφήσεις, που ενεργοποιούνται μέσω του Κανονικού (Normal mode) και, αντίστοιχα, του Σπορ (Sport mode) προγράμματος.

Στο Sports mode, η BMW M3 διατηρεί την άμεση αίσθηση και πληροφόρηση από τις συνθήκες του δρόμου, επιτρέποντας στον οδηγό να κατευθύνει το αυτοκίνητο με απόλυτη ακρίβεια σε επαρχιακούς δρόμους με στροφές και στις υψηλές ταχύτητες. Στο Normal mode, από την άλλη, η υποβοήθηση διεύθυνσης στοχεύει περισσότερο στην άνεση, διευκολύνοντας, παραδείγματος χάριν, τον οδηγό στο παρκάρισμα.  
Η πιο σύγχρονη γενιά του Συστήματος Ελέγχου Δυναμικής Ευστάθειας - Dynamic Stability Control.

Τα ηλεκτρονικά προγράμματα δυναμικής συμπεριφοράς υποστηρίζουν τον οδηγό της νέας BMW M3 Sedan σε κάθε είδους καταστάσεις, φτάνοντας μέχρι τα όρια της πρόσφυσης. Το DSC Dynamic Stability Control, παραδείγματος χάριν, παρακολουθεί συνεχώς την οδηγική κατάσταση του αυτοκινήτου, παρεμβαίνοντας ατομικά στα φρένα όταν είναι απαραίτητο και μειώνοντας την κινητήρια ισχύ για τη σταθεροποίηση της BMW M3 Sedan, με στόχο, μεταξύ άλλων, την έγκαιρη εξουδετέρωση της όποιας τάσης υπερστροφής ή υποστροφής στις στροφές.

Άλλα συστήματα που ενσωματώνονται στο Dynamic Stability Control είναι το ABS, ο Αυτόματος Έλεγχος Ευστάθειας - ASC Automatic Stability Control που αποτρέπει το σπινάρισμα των τροχών σε επιφάνειες με μειωμένη πρόσφυση, η Υποβοήθηση Εκκίνησης σε Ανηφόρα - Start-Off Assistant που εμποδίζει την προς τα πίσω κύλιση του αυτοκινήτου κατά την εκκίνηση σε επικλινή επιφάνεια, καθώς και ο Έλεγχος Φρεναρίσματος στις Στροφές - CBC Cornering Brake Control που αποτρέπει την ολίσθηση ή την απώλεια ελέγχου του αυτοκινήτου κατά τη χρήση των φρένων σε μία στροφή. 

Τώρα, αναβαθμισμένο σύμφωνα με ακόμα υψηλότερα πρότυπα, το DSC Dynamic Stability Control περιλαμβάνει πρόσθετες λειτουργίες για ακόμα μεγαλύτερη οδηγική ασφάλεια: Όποτε πιθανολογείται ότι ο οδηγός θα πατήσει δυνατά τα φρένα στα επόμενα δευτερόλεπτα, το σύστημα παράγει πίεση στο υδραυλικό κύκλωμα των φρένων έγκαιρα και προ-φορτίζει τα τακάκια, διασφαλίζοντας άμεση απόκριση και μειώοντας σημαντικά την απαιτούμενη απόσταση ακινητοποίησης. Τέλος, το Περιοδικό Στέγνωμα των Φρένων - Regular Dry Braking σε υγρές συνθήκες, διασφαλίζει άμεση χρήση των φρένων χωρίς περιορισμό, αφαιρώντας ένα πιθανό στρώμα νερού από τα δισκόφρενα.
Ηλεκτρονικός Έλεγχος Απόσβεσης - Electronic Damper Control με αναγνώριση οδηγικού στυλ.

Προαιρετικά, οι αποσβεστήρες της νέας BMW M3 μπορούν να εφοδιάζονται με Ηλεκτρονικό Έλεγχο Απόσβεσης - EDC Electronic Damper Control με ηλεκτροϋδραυλική ρύθμιση των δυνάμεων απόσβεσης. Το σύστημα όχι μόνο βελτιστοποιεί την απόσβεση των ταλαντώσεων στη γρήγορη και δυναμική οδήγηση, αλλά και μειώνει σημαντικά την ανύψωση/βύθιση του αμαξώματος κατά την επιτάχυνση και το φρενάρισμα. 

Η απόκριση όλων των δυναμικών οδηγικών συστημάτων είναι προσεκτικά προσαρμοσμένη στην ανώτερη ισχύ και τις επιδόσεις της νέας BMW M3, με ηλεκτρονική παρέμβαση των διαφόρων συστημάτων, λαμβάνοντας υπόψη τον έξοχο δυναμισμό του αυτοκινήτου. Πραγματικά, ο οδηγός μπορεί ακόμα και να διαμορφώσει ατομικά ειδικές παραμέτρους, ρυθμίζοντας επομένως την απόκριση του αυτοκινήτου σύμφωνα με τις προσωπικές του προτιμήσεις.

Παραδείγματος χάριν, ο οδηγός μπορεί να απενεργοποιήσει πλήρως το σύστημα Ελέγχου Δυναμικής Ευστάθειας - Dynamic Stability Control πατώντας απλά ένα μπουτόν στην κεντρική κονσόλα. Αυτό επιτρέπει στον πολύ φιλόδοξο οδηγό να πιέσει τη νέα, απίστευτα δυναμική BMW M3, μέχρι το απόλυτο όριο, προσφέροντας στον έμπειρο οδηγό την ευκαιρία να απολαμβάνει δυναμικές στροφές, υποδειγματική δυναμική συμπεριφορά και μοναδικές επιδόσεις στην αγωνιστική πίστα.

Μία ακόμα δυνατότητα είναι η ρύθμιση της λειτουργίας του Ηλεκτρονικού Ελέγχου Απόσβεσης - Electronic Damper Control σύμφωνα με τις ατομικές προτιμήσεις του οδηγού, προσφέροντάς του τη δυνατότητα επιλογής από τρία προγράμματα οδήγησης, Normal, Comfort και Sports, πολύ εύκολα, πατώντας ένα μπουτόν στην κεντρική κονσόλα. 

Βασική ρύθμιση του EDC της νέας BMW M3 αποτελεί ασφαλώς το Σπορ πρόγραμμα (Sports mode), όπως αρμόζει σε ένα αυτοκίνητο τέτοιων προδιαγραφών. Αλλά αν ο οδηγός δεν επιθυμεί να έχει μία δυναμική ρύθμιση απόσβεσης σε ορισμένες καταστάσεις, μπορεί να αλλάξει σε Κανονικό ή πρόγραμμα Άνεσης (Normal ή Comfort mode).

Σ’ αυτά τα δύο προγράμματα, οι αποσβεστήρες αντιδρούν και προσαρμόζονται γρήγορα και με ακρίβεια σε οποιαδήποτε αλλαγή στο οδηγικό στυλ. Μόλις οι μεγαλύτερες ταχύτητες περιστροφής του τιμονιού δηλώσουν, για παράδειγμα, ότι ο οδηγός αλλάζει σε πιο δυναμικό στυλ σε δρόμους με στροφές, η δύναμη απόσβεσης αυξάνεται αυτόματα, με το EDC να υιοθετεί μία χαρτογράφηση ελέγχου απόσβεσης όπως το Sports mode, ανεξάρτητα από τη ρύθμιση που έχει επιλεγεί τη συγκεκριμένη στιγμή.

Με τέτοια χαρακτηριστικά, το EDC υποστηρίζει άριστα την αλλαγή από την χαλαρή στη σπορ οδήγηση. Η έξυπνη διαχείριση των αποσβεστήρων αντανακλούν το χαρακτήρα της BMW M3 Sedan που είναι έτοιμη ανά πάσα στιγμή για σπορ επιδόσεις υψηλών προδιαγραφών.
Μπουτόν MDrive για οδηγούς με σπορ φιλοδοξίες.

Στη νέα BMW M3 Sedan, το σύστημα ελέγχου iDrive μπορεί να αναβαθμιστεί με την προσθήκη της πολύ ειδικής λειτουργίας MDrive. Αυτή επιτρέπει στον οδηγό να προσαρμόσει πολλά δυναμικά οδηγικά συστήματα, απολαμβάνοντας επομένως ένα άριστο σετάρισμα του αυτοκινήτου, σύμφωνα με τις προτιμήσεις του.

Αυτή η εξατομικευμένη ρύθμιση της νέας BMW M3 Sedan αποθηκεύεται αυτόματα μέσα στο σύστημα και μπορεί να ανακτηθεί άμεσα, οποιαδήποτε στιγμή πατώντας απλά το μπουτόν MDrive στο τιμόνι πολλαπλών λειτουργιών – ανεξάρτητα από τις ρυθμίσεις του συστήματος που είχαν προηγουμένως επιλεγεί. Έτσι ο οδηγός μπορεί να απολαμβάνει τον πολυδιάστατο χαρακτήρα του αυτοκινήτου του με όλες τις δυνατότητές του, επιλέγοντας τη δική του προσωπική ρύθμιση της BMW M3 Sedan απλά με το πάτημα ενός μπουτόν. Εξάλλου, μόνο μέσω MDrive, ο οδηγός μπορεί να επιλέξει τη χαρτογράφηση κινητήρα Sports Plus, το M Dynamic DSC mode, καθώς και τη χαρτογράφηση Sports Servotronic.

Τρεις χαρτογραφήσεις διατίθενται μέσω του συστήματος M Drive για τον έλεγχο του κινητήρα με μέγιστη απόδοση. Αυτές οι λειτουργίες διαχείρισης επενεργούν όχι μόνο στην απόκριση των πεταλούδων του γκαζιού στην πολλαπλή εισαγωγής, αλλά και σε περαιτέρω παραμέτρους, μεταβάλλοντας σημαντικά την απόκριση και συμπεριφορά του κινητήρα.  
Η στρεπτική ακαμψία του αμαξώματος είναι η βάση για έξοχη ασφάλεια των επιβατών.

Η στρεπτική ακαμψία της δομής του αμαξώματος καθώς και τα συστήματα συγκράτησης και ασφάλειας που ενεργοποιούνται ηλεκτρονικά ανάλογα με τις συνθήκες, διασφαλίζουν ένα υψηλό πρότυπο παθητικής ασφάλειας, ολοκληρώνοντας τη συνολική προστασία των επιβατών της νέας BMW M3 Sedan.

Μαζί με τις άριστα προκαθορισμένες ζώνες παραμόρφωσης, η χρήση ατσαλιού υψηλής αντοχής στις υπερμεγέθεις δοκούς, εγγυάται ομαλή και άμεση κατανομή δυνάμεων σε μία σύγκρουση και, αντίστοιχα, βέλτιστη απόσβεση των φορτίων που επενεργούν στο αυτοκίνητο. Ο χώρος που είναι διαθέσιμος για παραμόρφωση χρησιμοποιείται επίσης πλήρως για προστασία της καμπίνας επιβατών και διασφάλιση της ελάχιστης δυνατής ζημιάς στο πλαίσιο ακόμα και σε μία σοβαρή σύγκρουση.

Τα ηλεκτρονικά συστήματα συγκράτησης της νέας BMW M3 Sedan είναι άριστα προσαρμοσμένα στην πολύ ανθεκτική δομή του αμαξώματος. Έξι αερόσακοι καθώς και προεντατήρες ζωνών ασφαλείας και περιοριστές φορτίου ενεργοποιούνται από το κεντρικό ηλεκτρονικό σύστημα ασφαλείας του αυτοκινήτου ανάλογα με τον τύπο και τη σοβαρότητα μιας σύγκρουσης. Αισθητήρες στο κέντρο του αυτοκινήτου, στις κολόνες Β και στις πόρτες ‘πληροφορούν’ το ηλεκτρονικό σύστημα ασφαλείας ποιο εξάρτημα θα προσφέρει βέλτιστη προστασία στους επιβάτες, ώστε να ενεργοποιούνται μόνο τα κατάλληλα συστήματα συγκράτησης σε κάθε τύπο σύγκρουσης.

Οδηγός και συνοδηγός προστατεύονται από εμπρόσθιους αερόσακους και αερόσακους γοφών/θώρακα τοποθετημένους στις πλάτες των καθισμάτων. Αυτοί οι τέσσερις αερόσακοι ενεργοποιούνται σε δύο στάδια, ανάλογα με τη σφοδρότητα της σύγκρουσης.

Και μόνο λόγω μεγέθους, ο αερόσακος τύπου κουρτίνας προστατεύει τους επιβάτες των εμπρός και πίσω εξωτερικών καθισμάτων. Τέλος, ο κίνδυνος τραυματισμού των ποδιών του οδηγού σε μία μετωπική σύγκρουση, μειώνεται με προκαθορισμένη παραμόρφωση του υποπόδιου.
Η αθλητική σχεδίαση αμαξώματος έκφραση ανώτερης ισχύος.

Το εξωτερικό της νέας BMW M3 Sedan σχεδιάστηκε και εξελίχθηκε εξ αρχής για να χαρίσει στο αυτοκίνητο μία μοναδική, πραγματικά σπορ εμφάνιση. 

Σχεδιάζοντας το αμάξωμα της νέας BMW M3 Sedan, οι σχεδιαστές της BMW M GmbH εφάρμοσαν την αρχή ‘η μορφή ακολουθεί τη λειτουργία’ μεταφράζοντας τις κατάλληλες τεχνικές λύσεις σε μία αυθεντική, σπορ εμφάνιση.

Το εμπρός τμήμα της νέας BMW M3 Sedan υιοθετεί αυτή την ξεχωριστή φυσιογνωμία της BMW M3. Το αλουμινένιο καπό του κινητήρα, για παράδειγμα, φέρει έναν κεντρικό θόλο (φούσκωμα), προδίδοντας σαφώς, μαζί με τα ανοίγματα στο πλάι, τις τεράστιες δυνατότητες του οκτακύλινδρου που βρίσκεται μέσα.

Οι γραμμές του θόλου και των αεραγωγών ακολουθούν το σχήμα βέλους του καπό, και συγχωνεύονται αρμονικά με το εμπρός τμήμα του αυτοκινήτου που είναι μακρύτερο από της ‘απλής’ BMW Σειράς 3 Sedan.
Το εμπρός τμήμα παρέχει επαρκή ποσότητα αέρα στον κινητήρα υψηλών επιδόσεων.

Το εμπρός τμήμα του αυτοκινήτου περιλαμβάνει τρεις μεγάλους αεραγωγούς κάτω από τη μάσκα, παρέχοντας στην κινητήρια μονάδα επαρκή φρέσκο αέρα. 

Οι αεραγωγοί οριοθετούνται από μεγάλες κάθετες μπάρες, προβάλλοντας τη σχεδιαστική γλώσσα που είναι τόσο χαρακτηριστική στη νέα BMW M3 Sedan. Μαζί με τη διπλή μάσκα που είναι τυπικό στοιχείο όλων των BMW και τις επίπεδες μονάδες των προβολέων με φώτα  bi-xenon στάνταρ, αυτά τα σχεδιαστικά στοιχεία χαρίζουν στη νέα BMW M3 μία πραγματικά δυναμική εμφάνιση γεμάτη δύναμη και επιδόσεις. 

Η δομή και διαμόρφωση του εμπρός τμήματος καθορίζεται κυρίως από την παροχή αέρα που απαιτεί ένας κινητήρας τέτοιων προδιαγραφών, με όλο σχεδόν το εμπρός άκρο να αποτελεί έναν αεραγωγό για να παρέχει αέρα στον ατμοσφαιρικό κινητήρα. Ακριβώς γι’ αυτό, η BMW M3 Sedan, όπως τα αυτοκίνητα BMW M γενικά, σκόπιμα δεν έχουν τα φώτα ομίχλης που φέρει γενικά η BMW Σειρά 3.

Σε λειτουργία και μέγεθος, όλοι οι αεραγωγοί έχουν διαμορφωθεί  με ακρίβεια σύμφωνα με τις τεχνικές απαιτήσεις. Η διάταξη και οι διαστάσεις τους ικανοποιούν με ακρίβεια όλες τις απαιτήσεις ψύξης και εισαγωγής αέρα του κινητήρα και των περιφερειακών μονάδων του.
Προφίλ: τυπικά χαρακτηριστικά Μ σε συνδυασμό με τη σχεδιαστική γλώσσα μιας BMW Sedan.                                                                                                                                
Το δυναμικό περίγραμμα των θόλων των εμπρός τροχών της BMW M3 Sedan συμβολίζει την ανώτερη ευελιξία και οδηγική ευστάθεια σε όλες τις συνθήκες. Σε συνδυασμό με τις ελαφριές ζάντες αλουμινίου 18 ιντσών, σχεδίασης διπλών ακτίνων, υπογραμμίζουν το πολύ φαρδύ και στιβαρό μετατρόχιο του αυτοκινήτου.

Προαιρετικά, διατίθενται ζάντες 19 ιντσών από σφυρήλατο αλουμίνιο, αφήνοντας να φανούν, μέσα από τις ακτίνες, τα συνθετικά, υψηλής απόδοσης φρένα, που εξελίχθηκαν αποκλειστικά για τα μοντέλα BMW M. 

Τα δύο εμπρός πλαϊνά πάνελ φέρουν ένα στοιχείο διαφοροποίησης, που είναι χαρακτηριστικό μιας BMW M, και ονομάζεται από τους σχεδιαστές ‘βράγχια’: Το περίτεχνο περίγραμμα αυτών των αεραγωγών προσδίδει μία ακόμα πιο δυναμική πινελιά στην αισθητική του προφίλ, ενώ η χρωμιωμένη βάση που αποτελείται από ξεχωριστά τμήματα προβάλλει την τρισδιάστατη δομή αυτού του στοιχείου.

Αποκλίνοντας από τη σχεδίαση της BMW M3 Coupé, τα ‘βράγχια’ στο εμπρός πλαϊνό τμήμα του Sedan έχουν πιο οριζόντιο σχήμα, με τη βάση να περιλαμβάνει τόσο το μακρόστενο φλας όσο και το λογότυπο της BMW M3.

Εξωτερικοί καθρέπτες που δημιουργήθηκαν αποκλειστικά για τη νέα BMW M3 εκτελούν μία σημαντική αεροδυναμική λειτουργία και στο Sedan. Ένα ιδιαίτερο χαρακτηριστικό σ’ αυτή την περίπτωση είναι οι μαύροι διπλοί βραχίονες που θυμίζουν φτερά αεροπλάνου. 

Χάρη στην οριζόντια γραμμή τους και στο σχήμα που λεπταίνει προς τα έξω, οι εξωτερικοί καθρέπτες όχι μόνο τονίζουν τη σπορ εμφάνιση του αυτοκινήτου, αλλά βοηθούν και στη μείωση της αντίστασης του αέρα χάρη σ’ αυτή την ειδική σχεδίαση που έχει βελτιστοποιηθεί στη σήραγγα αεροδυναμικής.

Χαμηλότερα στο πλαϊνό τμήμα της, η νέα BMW M3 Sedan υιοθετεί στοιχεία ενός ‘σπορ εργαλείου’ που είναι τυπικά χαρακτηριστικά μιας BMW M, τα οποία σ’ αυτή την περίπτωση ενσωματώνονται αρμονικά στη σχεδιαστική γλώσσα μιας BMW Sedan. Τα ευμεγέθη μαρσπιέ, για παράδειγμα, χαρίζουν στη BMW M3 μία ανάλαφρη και σπορ εμφάνιση. 
Αντίθετα με τη σχεδίαση του Coupé, η γραμμή που ρέει προς τα πίσω σε απόλυτη ευθεία, εκτείνεται παράλληλα με τη γραμμή του αμαξώματος, με αυτή την παράλληλη διάταξη να υπογραμμίζει και πάλι τον αρμονικό και ισορροπημένο χαρακτήρα του Sedan.

Το παιχνίδι φωτός και σκιάς που δημιουργείται με αυτό τον τρόπο, χαρίζει σε όλο το αυτοκίνητο μία ιδιαίτερα δυναμική αίσθηση από το πλάι, προβάλλοντας μοναδικά την αισθητική και το ταμπεραμέντο του τετράθυρου μοντέλου.
Διακριτικό σπόιλερ και πίσω διαχύτης για βέλτιστη αεροδυναμική.

Το πίσω τμήμα της νέας BMW M3 Sedan αποπνέει επίσης την αίσθηση της υπεροχής και της δύναμης, καθώς συνεχίζει τη στιλιστική φιλοσοφία του εμπρός τμήματος.

Συγκριτικά με το Coupé, οι επιφάνειες του πίσω τμήματος του Sedan παρουσιάζουν μία ακόμα πιο καθαρή οριζόντια δομή, αντίστοιχη με την άριστη ισορροπία των διαστάσεων και τονίζοντας το πλάτος.    

Μια διακριτική αεροτομή στο πορτμπαγκάζ βελτιστοποιεί την αεροδυναμική του αυτοκινήτου και μειώνει ακόμα περισσότερο την άνωση στον πίσω άξονα.

Ο διαιρούμενος διαχύτης κάτω από τον προφυλακτήρα υιοθετεί το σχήμα των αεραγωγών στο εμπρός τμήμα του αυτοκίνητου, με τον αεραγωγό και τις διπλές απολήξεις εξαγωγής να έχουν μετακινηθεί προς το κέντρο του αυτοκινήτου, στενεύοντας οπτικά το πίσω τμήμα στο κάτω κεντρικό σημείο του, δημιουργώντας έτσι μία συναρπαστική οπτική ένταση που οδηγεί το βλέμμα στις οριζόντιες γραμμές του προφυλακτήρα.

Ένα ακόμα στοιχείο είναι οι στρογγυλές και ίσια κομμένες απολήξεις των τεσσάρων αεραγωγών σε χαρακτηριστικό στυλ BMW M, ενώ όλο το πίσω άκρο δίνει έμφαση στους τροχούς του αυτοκινήτου και αποπνέει μία αίσθηση δυναμισμού.
Ειδικά εξωτερικά χρώματα BMW M που υπογραμμίζουν τον αποκλειστικό χαρακτήρα του αυτοκινήτου.

Η νέα BMW M3 Sedan διατίθεται σε τέσσερις ξεχωριστές μεταλλικές αποχρώσεις που προορίζονται για τα μοντέλα BMW M και υπογραμμίζουν το αμάξωμα, τις καμπύλες και τις αναλογίες του αυτοκινήτου με ιδιαίτερη ένταση. Σαν ένα φως που τρεμοπαίζει, η Melbourne Red συνδυάζει εκπληκτική λάμψη με μοναδικό βάθος χρώματος. Η Jerez Black, από την άλλη, που περιλαμβάνει , μπλε περλέ χρωστικές ουσίες, αποτελεί επίσης μία ενδιαφέρουσα χρωματική πρόταση, ενώ η δυναμική Interlagos Blue, αναμεμιγμένη με κόκκινες χρωστικές ουσίες, προσφέρει μία πολύ ελκυστική, εναλλασσόμενη μπλε-βιολετί απόχρωση. 

Η Silverstone, μία λαμπερή ασημί με μπλε πινελιά, είναι ήδη γνωστή από τις BMW M5 και BMW M6.

Πέρα από αυτά τα ειδικά χρώματα, η νέα BMW M3 Sedan διατίθεται επίσης σε Alpine White & Black καθώς και Space Grey μεταλλικό, ενώ οι διάφορες αποχρώσεις του αμαξώματος υπογραμμίζουν είτε τον τεχνικό και σπορ χαρακτήρα ή την ποιότητα και κομψότητα του αυτοκινήτου. 
Σχεδίαση εσωτερικού: πλήρως προσανατολισμένη σε μία δυναμική οδηγική εμπειρία.

Ενώ το εξωτερικό συμβολίζει με εντυπωσιακό τρόπο τις επιδόσεις και τις σπορ αρετές της νέας BMW M3 Sedan, το εσωτερικό επιτείνει αυτή την αίσθηση, με στόχο να προσφέρει στον οδηγό μία πραγματικά έξοχη εμπειρία στο τιμόνι και να χαρίσει σε όλους τους επιβάτες ένα θαυμάσιο περιβάλλον, προσαρμοσμένο στις προσωπικές επιθυμίες τους.

Τα πέντε καθίσματα περιβάλλονται από δυναμικές καμπύλες και ρέουσες γραμμές, που προβάλλουν κυρίως τις κοίλες και κυρτές επιφάνειες. Οι οριζόντιες γραμμές που κυριαρχούν στην περιοχή γύρω από το ταμπλό καθώς και οι αρμονικές επιφάνειες των πλαϊνών επενδύσεων, από την άλλη, χαρίζουν στο εσωτερικό μία ιδιαίτερα δυναμική νότα.

Το κεντρικό τμήμα του ταμπλό που περιλαμβάνει επίσης τα χειριστήρια για το ηχοσύστημα και το αιρκοντίσιον, συνεχίζει προς τα πίσω ανάμεσα στα εμπρός καθίσματα με τη μορφή της νέας σχεδίασης κεντρικής κονσόλας, που, λόγω γεωμετρίας, αγκαλιάζει διακριτικά τον οδηγό. Έχοντας μαύρο δερμάτινο φινίρισμα, η κονσόλα αποτελεί αρμονική συνέχεια του ταμπλό οργάνων τόσο σε χρώμα όσο και σε σχήμα, περιλαμβάνοντας τρεις διακόπτες λειτουργιών (Power, DSC, και προαιρετικά EDC) για ενεργοποίηση και απενεργοποίηση των ηλεκτρονικών οδηγικών προγραμμάτων στην πλευρά που ‘κοιτάζει’ στον οδηγό. 

Εκτός από την ‘καθαρή’ σχεδίαση και βέλτιστη εργονομική διάταξη όλων των χειριστηρίων και οργάνων, η επιλογή χρωμάτων στο εσωτερικό της νέας BMW M3 Sedan βοηθά τον οδηγό να συγκεντρώνεται στο δρόμο και στην οδηγική εμπειρία: Ανεξάρτητα από την ταπετσαρία και το χρώμα των διακοσμητικών ένθετων που έχουν επιλεγεί, οι περιοχές των ποδιών, το πίσω ράφι, καθώς και το πάνω τμήμα του ταμπλό έχουν φινίρισμα Anthracite. Ταυτόχρονα, η σκούρα επένδυση οροφής και η ταπετσαρία στις κολόνες Α στην ίδια απόχρωση δημιουργήθηκαν με γνώμονα τον οδηγό  – στοιχείο χαρακτηριστικό για BMW M. Πραγματικά, ακριβώς αυτός ο ενιαίος συνδυασμός σκούρων χρωμάτων γύρω από τα παρμπρίζ βοηθά τον οδηγό να εστιάζει όλη του την προσοχή στο δρόμο. Εξάλλου, ο χρωματικός συνδυασμός προσφέρει επίσης στο συνοδηγό και στους πίσω επιβάτες την εμπειρία ότι κάθονται σε ένα γνήσιο σπορ αυτοκίνητο.
Γνήσια BMW M: στροφόμετρο με μεταβλητή ζώνη προειδοποίησης.

Από την πρώτη στιγμή που μπαίνετε στο αυτοκίνητο, τα διακοσμητικά μαρσπιέ στις πόρτες που φέρουν περήφανα το λογότυπο Μ υπογραμμίζουν το μοναδικό χαρακτήρα της BMW M3 Sedan. Τα διπλά κυκλικά όργανα που αποτελούν επίσης χαρακτηριστικό γνώρισμα της BMW – ταχύμετρο/δείκτης καυσίμου και στροφόμετρο/ ένδειξη θερμοκρασίας λαδιού – υιοθετούν στυλ M, παραπέμποντας στις δυνατότητες ισχύος και επιδόσεων της οκτακύλινδρης μονάδας. Οι λευκοί αριθμοί ξεχωρίζουν από το μαύρο φόντο, ενώ οι δείκτες στην παραδοσιακή κόκκινη απόχρωση της BMW M GmbH είναι απόλυτα σαφείς και ευανάγνωστοι.

Ένα χαρακτηριστικό γνώρισμα των μοντέλων BMW M είναι η μεταβλητή ζώνη προειδοποίησης στο στροφόμετρο, που ενημερώνει τον οδηγό στη φάση προθέρμανσης του κινητήρα, για το συνιστώμενο εύρος στροφών του κινητήρα ανάλογα με την τρέχουσα θερμοκρασία του λαδιού: Η διαχωριστική γραμμή μεταξύ κίτρινης ζώνης προειδοποίησης και κόκκινης απαγορευτικής ζώνης στη νέα BMW M3 Sedan μετατοπίζεται ανάλογα με την αύξηση της θερμοκρασίας του λαδιού μέχρι τις μέγιστες επιτρεπόμενες στροφές των 8400 rpm.

Οι ψηφιακές ενδείξεις που παρουσιάζουν την ώρα, την εξωτερική θερμοκρασία και τη χιλιομετρική ένδειξη, καθώς και οι διάφορες ενδεικτικές λυχνίες, τοποθετούνται μεταξύ των δύο κυκλικών οργάνων.

Το δερμάτινο τιμόνι M είναι το καλύτερο μέσο αμφίδρομης επικοινωνίας μεταξύ οδηγού και αυτοκινήτου. Η στεφάνη του τιμονιού με υποδοχές για τους αντίχειρες προσφέρει βέλτιστη πρόσφυση για ακριβή περιστροφή του τιμονιού. Οι ακτίνες ανάμεσα στο τιμόνι, ενσωματώνουν μπουτόν τηλεχειρισμού για το ηχοσύστημα και το κινητό τηλέφωνο και, προαιρετικά, το μπουτόν MDrive που ενεργοποιεί τις ρυθμίσεις που έχουν αποθηκευτεί εκ των προτέρων. Ένα ακόμα μπουτόν μπορεί να προγραμματίζεται ελεύθερα μέσω του BMW iDrive.

Προαιρετικά, τα καθίσματα οδηγού και συνοδηγού διατίθενται με ρύθμιση πλάτους πλάτης, ενώ τα πίσω καθίσματα μπορούν να φέρουν άνοιγμα για τη μεταφορά φορτίων. Έτσι αυξάνεται ο χώρος αποσκευών των 450-λίτρων, ενώ διευκολύνεται η μεταφορά αντικειμένων μεγάλου όγκου, όπως σπορ εξοπλισμού.
Πλούσια γκάμα επιλογών εξατομίκευσης για το εσωτερικό. 

Η νέα BMW M3 Sedan διατίθεται με τρεις αποκλειστικές εκδόσεις ταπετσαριών και ένθετων διακοσμητικών που διαφέρουν σημαντικά ως προς το υλικό, το χρώμα και το φινίρισμα σε σχέση με την ‘απλή’ BMW Σειρά 3: Τη σπορ βάση αποτελεί ο συνδυασμός Speed υφάσματος και δέρματος. Προαιρετικά, η BMW M3 διατίθεται με νέο, σκούρο δέρμα Novillo με πολύ απαλή και βελούδινη επιφάνεια, που χαρακτηρίζεται από υψηλό πρότυπο κομψότητας και σπορτίφ στυλ. 

Εκτός από το κλασικό Black, το δέρμα Novillo διατίθεται σε αποχρώσεις Palladium Silver, Bamboo Beige και Fox Red.

Προαιρετικά, η γκάμα δερμάτινων ταπετσαριών Novillo και ένθετων μπορεί να επεκταθεί στο κάτω τμήμα του ταμπλό, στο κάλυμμα του ντουλαπιού και στα πλαϊνά πάνελ της κεντρικής κονσόλας.

Μία συλλογή τεσσάρων αποκλειστικών διακοσμητικών λωρίδων σε όλο το πλάτος του ταμπλό κάτω από την Οθόνη Ελέγχου  - Control Display και το ταμπλό προσφέρει περισσότερες δυνατότητες στην εξατομίκευσης της BMW M3 Sedan. Στη στάνταρ έκδοση οι διακοσμητικές μπάρες προσφέρονται σε απόχρωση Titanium Shadow. Οι τρεις εκδόσεις που διατίθενται προαιρετικά είναι Aluminium Shadow, δέρμα σε Carbon Grain, καθώς και μία πολυτελής ξύλινη σε Anthracite. 

Όλες αυτές οι επιλογές διακοσμητικών ένθετων χαρίζουν στο εσωτερικό της νέας BMW M3 Sedan μία πολύ ξεχωριστή νότα, από πολύ μοντέρνα και τεχνική μέχρι κομψή και σπορ. 
Ηχοσύστημα BMW Individual High End για μία έξοχη ακουστική εμπειρία. 

Η νέα BMW M3 Sedan διατίθεται στάνταρ με ένα ηχοσύστημα υψηλών προδιαγραφών, με διάφορα συστήματα πλοήγησης, προαιρετικά.
Διάφορα συστήματα πλοήγησης, η κινητή διαδικτυακή πύλη BMW Online, η υπηρεσία τηλεματικής BMW Assist, και η BMW TeleServices για την ασύρματη μετάδοση δεδομένων σχετικών με το service στο συνεργείο BMW του οδηγού, όλα διατίθενται σαν προαιρετικά έξτρα.   

Μία ακόμα επιλογή για τη νέα BMW M3 αποτελεί το ηχοσύστημα BMW Individual High End που δημιουργήθηκε ειδικά από τη BMW M GmbH και διαμορφώθηκε αποκλειστικά για την ακουστική αυτού του ξεχωριστού αυτοκινήτου. Στην περίπτωση αυτή, 16 ηχεία υψηλής απόδοσης με μαγνήτες νεοδυμίου και εξαιρετικά άκαμπτες μεμβράνες κώνων, ένας ψηφιακός ενισχυτής εννέα καναλιών με μέγιστη απόδοση 825 W και εξαιρετικά ακριβή φίλτρα συχνοτήτων, εγγυώνται απαράμιλλη ποιότητα ήχου.

Ένα χαρακτηριστικό μοναδικό στον κόσμο της αυτοκίνησης είναι η τεχνολογία Dirac Live που χρησιμεύει για την επεξεργασία του ήχου. Αυτή η ειδική τεχνολογία διορθώνει την απόκριση παλμών των ηχείων, διασφαλίζοντας γραμμική και απόλυτα συγχρονισμένη αναπαραγωγή (playback) ήχου. Πραγματικά, η ποιότητα ήχου και ο ακριβής έλεγχος των παλμών που επιτυγχάνονται με αυτό τον τρόπο θα ενθουσιάσουν όχι μόνο τον οδηγό αλλά και όλους τους επιβάτες της νέας BMW M3 Sedan, προσφέροντας μία άκρως συναρπαστική και δυναμική εμπειρία ήχου.

Πέρα από αυτή την κορυφαία τεχνολογία, μία άριστη ηχητική εμπειρία διασφαλίζεται σε όλες τις καταστάσεις μέσω ελέγχου έντασης και ισοστάθμισης (equalizer) ήχου ανάλογα με την ταχύτητα.

Το BMW Individual High End Audio System ελέγχεται από τον iDrive Controller, ενώ ο χειρισμός των βασικών λειτουργιών του γίνεται, όπως με όλα τα συστήματα ψυχαγωγίας, από μπουτόν ελέγχου ηχοσυστήματος στην κεντρική κονσόλα.
BMW M3 με την πρώτη ματιά, τετράθυρο Sedan με τη δεύτερη.

Σπάνια μία ευρύτερη γκάμα μοντέλων διευκολύνει την τελική απόφαση επιλογής – αλλά ακριβώς αυτό συμβαίνει με τη νέα BMW M3: Επεκτείνοντας την οικογένεια μοντέλων M3 σε δύο εκδόσεις αμαξώματος, η BMW M GmbH μπορεί τώρα να απευθυνθεί σε ένα ακόμα μεγαλύτερο target group για τα σπορ, υψηλών επιδόσεων αυτοκίνητα της Εταιρίας. 

Ακολουθώντας την παράδοση όλων των Μοντέλων BMW M, η M3 Coupé από την αρχή προσφέρει όλα τα απαραίτητα για μία μοναδική, δυναμική συμπεριφορά στο δρόμο.

Και παρόλο που η BMW M3, με τη δυναμική ισχύ και επιδόσεις της, μπορεί να ξεδιπλώσει πλήρως τις αρετές της μόνο στην αγωνιστική πίστα, αυτό το έξοχο νέο μοντέλο ξεχωρίζει για τις συναρπαστικές οδηγικές απολαύσεις που προσφέρει και στην πόλη και σε επαρχιακούς δρόμους και μόνο λόγω της εντυπωσιακής υπεροχής του. Κυρίως επειδή ο πελάτης ο οποίος μέχρι τώρα δεν επέλεγε μία BMW M3 λόγω του περιορισμού των δύο θυρών και των τεσσάρων καθισμάτων μπορεί τώρα να απολαμβάνει μία γνήσια εναλλακτική πρόταση: τη BMW M3 Sedan.

Έχοντας μοναδικό στυλ και προσωπικότητα σε κάθε περίπτωση, και οι δύο εκδόσεις της BMW M3 επιτυγχάνουν τον ίδιο στόχο: να προσφέρουν ανώτερες επιδόσεις και, σαν αποτέλεσμα, μία πραγματικά μοναδική οδηγική εμπειρία βασισμένη σε υψηλή τεχνολογία από το χώρο του μηχανοκίνητου αθλητισμού.
Μέσα από τη μοναδικότητα και διαφορετικότητα της προσωπικότητάς τους, τα δύο μοντέλα BMW M3 στοχεύουν στις έξοχες επιδόσεις και μία μοναδική οδηγική εμπειρία στο δρόμο, μέσα από μία ανώτερη τεχνολογία αγωνιστικών προδιαγραφών. 
Πραγματικά, με την ικανότητά της να ξεσηκώνει κύματα ενθουσιασμού, η BMW M3 Sedan έχει να προσφέρει πάρα πολλά, όσα και το μοντέλο Coupé, και κυρίως μία συναρπαστική εμπειρία ταξιδιού σε όλες τις συνθήκες, χάρη σε αντικειμενικά αξιόλογες επιδόσεις και στα υποκειμενικά συναισθήματα του οδηγού.

Ενώ η BMW M3 Sedan είναι πρωτίστως μία BMW M, διαθέτει επίσης πρόσθετα λειτουργικά χαρακτηριστικά που χαρίζουν στο αυτοκίνητο μία μοναδική προσωπικότητα. Επομένως, κυρίως ο οδηγός με σπορ φιλοδοξίες που αναζητά το καλύτερο στον τομέα των επιδόσεων, της αξιοπιστίας, της σχεδίασης και της ποιότητας θα κάνει τη σωστή επιλογή με τη BMW M3. Όσο για το ποια από τις δύο εκδόσεις επιλέξει τελικά, αυτό είναι ασφαλώς θέμα προσωπικού στυλ.

Προδιαγραφές. 
BMW M3 Saloon.  
	Αμάξωμα
	
	M3 Sedan  
	
	
	

	Αρ. θυρών/καθισμάτων
	 
	4/5
	
	
	

	Μήκος/πλάτος/ύψος (χωρίς φορτίο) 
	mm
	4,580/1,817/1,447
	
	
	

	Μεταξόνιο
	mm
	2,761
	
	
	

	Μετατρόχιο, μπροστά/πίσω
	mm
	1,540/1,539
	
	
	

	Κύκλος στροφής
	m
	11.7
	
	
	

	Χωρητικότητα ρεζερβουάρ
	περίπου ltr
	63
	
	
	

	Σύστημα ψύξης, συμπερ. θέρμανσης
	ltr
	11.4
	
	
	

	Λάδι κινητήρα
	ltr
	8.8
	
	
	

	Βαλβολίνη κιβωτίου
	ltr
	2.1
	
	
	

	Βαλβολίνη διαφορικού
	ltr
	1.2
	
	
	

	Βάρος, χωρίς φορτίο (DIN1)
	kg
	1,605


	
	
	

	Βάρος, χωρίς φορτίο (EU2)
	kg
	1,680


	
	
	

	Μέγ. φορτίο (DIN)
	kg
	545


	
	
	

	Μέγ. επιτρεπόμενο βάρος (DIN)
	kg
	2,150
	
	
	

	Επιτρ. Φορτίο άξονα μπροστά/πίσω
	kg
	1,020/1,190
	
	
	

	Μέγ. φορτίο τρέιλερ3
	
	–
	
	
	

	Με φρένο (12%) / χωρίς φρένο
	kg
	–
	
	
	

	Μέγ.Φορτ.οροφής / μπίλιας κοτσαδόρου
	kg
	75/– 
	
	
	

	Όγκος χώρου αποσκευών (DIN)
	ltr
	450
	
	
	

	Συντελεστής οπισθέλκουσας
	cd x A
	0.673
	
	
	

	Κινητήρας
	
	
	
	
	

	Διάταξη/κύλινδροι/βαλβίδες
	 
	V/8/4
	
	
	

	Τροφοδοσία καυσίμου
	 
	MS S60
	
	
	

	Κυβισμός
	cc
	3,999
	
	
	

	Διάμετρος/Διαδρομή
	mm
	92.0/75.2
	
	
	

	Αναλογία συμπίεσης
	: 1
	       12.0 : 1 
	
	
	

	Κατηγορία καυσίμου
	ROM
	98 (95)
	
	
	

	Μέγιστη ισχύς
	kW/hp 
	309/420
	
	
	

	Στις
	rpm
	8,300
	
	
	

	Μέγιστη ροπή
	Nm/lb-ft
	400/295
	
	
	

	Στις
	rpm  
	3,900
	
	
	

	Ηλεκτρικά
	
	
	
	
	

	Μπαταρία/θέση
	Ah/–
	70/ πορτμπαγκάζ
	
	
	

	Εναλλάκτης
	A/W
	180/2,520
	
	
	

	Πλαίσιο και αναρτήσεις
	
	
	
	
	

	Εμπρός ανάρτηση
	 
	   Αλουμινένιος άξονας δύο συνδέσμων με γόνατα ελατηρίων. Ελαφρώς θετική γωνία

	
	
	   διεύθυνσης. Γεωμετρία αντιβύθισης, αντιστάθμιση πλευρικών φορτίων.

	Πίσω ανάρτηση
	
	   Αλουμινένιος άξονας 5 συνδέσμων με γεωμετρία   

	
	
	   αντιβύθισης, αντιανύψωσης

	Φρένα, μπροστά
	
	   Συνθετικά δισκόφρενα με πλευστές δαγκάνες ενός εμβόλου

	Διάμετρος
	mm
	   360 x 30, Διάτρητα και αεριζόμενα
	
	
	

	Φρένα, πίσω
	 
	   Συνθετικά δισκόφρενα με πλευστές δαγκάνες ενός εμβόλου

	Διάμετρος
	mm
	   350 x 24, Διάτρητα και αεριζόμενα
	
	
	

	Συστήματα Οδηγικής Ευστάθειας
	 
	   ABS, ASC, CBC, DSC; Μεταβλητό Μπλοκέ Διαφορικό Μ

	Σύστημα Διεύθυνσης 
	 
	   Υδραυλικά υποβοηθούμενη κρεμαγιέρα με Servotronic

	Συνολική σχέση υποπολλαπλασιασμού
	: 1 
	12.5
	
	

	Τύπος κιβωτίου
	
	SG 6
	
	
	

	Σχέση μετάδοσης
    I

  
	: 1 
	4.055
	
	
	

	

II
	: 1 
	2.396
	
	
	

	

III
	: 1 
	1.582
	
	
	

	

IV
	: 1 
	1.192
	
	
	

	

V
	: 1 
	1.000
	
	
	

	

VI
	: 1 
	0.872
	
	
	

	                                      VII
	: 1
	–
	
	
	

	Όπισθεν
	: 1 
	3.678
	
	
	

	Σχέση τελικής μετάδοσης
	: 1 
	3.846
	
	
	

	Ελαστικά, εμπρός/πίσω 
	 
	245/40 ZR18/265/40 ZR18 
	

	Ζάντες, εμπρός/πίσω
	 
	   8.5 J x 18 EH2 + IS 29 χυτές αλουμινένιες / 9.5 J x 18 EH2 + IS 23 χυτές αλουμινένιες

	Επιδόσεις
	
	
	
	
	

	Σχέση ισχύος/βάρους (DIN)
	kg/kW
	5.2
	
	
	

	Ισχύς ανά λίτρο
	kg/hp
	3.8
	
	
	

	Επιτάχυνση
0–100 Km/h
	kW/ltr
	77.3
	
	
	

	                           
0–1000 m
	hp/ltr
	105.0
	
	
	

	80–120 Km/h με 4η/5η σχέση
	sec
	4.9
	
	
	

	Τελική ταχύτητα
	km/h
	2504
	
	
	

	Κατανάλωση καυσίμου (κύκλος EU)
	
	
	
	
	

	Στην πόλη
	ltr/100 km
	17.9
	
	
	

	Εκτός πόλης
	ltr/100 km
	9.2
	
	
	

	Μικτός κύκλος
	ltr/100 km
	12.4
	
	
	

	CO2 
	g/km
	295
	
	
	

	Διάφορα
	
	
	
	
	

	Κατηγορία εκπομπών ρύπων
	
	EU4
	
	
	



Βάρος αυτοκινήτου έτοιμο προς χρήση (DIN). 

2Βάρος αυτοκινήτου έτοιμο προς χρήση (DIN) συν 75 kg για οδηγό και αποσκευές. 

3Mπορεί να αυξηθεί υπό ορισμένες συνθήκες.              

4Ηλεκτρονικά περιορισμένη. 

Εξωτερικές και Εσωτερικές Διαστάσεις. 

 Καμπύλες Ισχύος και Ροπής. 

